Allt gekk eins og í sögu þegar

**E-bekkurinn** úr Kennó 1972 hélt uppá **45 ára útskriftarafmæli** sitt,

með Skálholtshátíð hinni síðari, **30. apríl 2017**. Þessir tóku þátt í fagnaðinum:

Ásmundur Sverrir & Ásthildur, Guðbjörg, Hulda, Ingibjörg Bertha & Guðmundur, Inga Braga, Inga Harðar, Jóhanna, Magga Bóasar & sr. Kristján, Magga Guðjóns, Már & Margrét, Valdimar, Yngvi & Guðbjörg og Þuríður Maggý. Samtals 13 úr E-bekknum og 5 makar.

Kl. 13:45 óku nokkrir bílar í garð hjá Ásmundi Sverri og frú Ásthildi að Gauksrima 34 á **Selfossi** - þar sem blíðviðri ríkti. Vel var tekið á móti okkur á fallegu heimili þeirra hjóna, sem buðu uppá freyðivín og snarl. Þau hjón sögðu okkur frá því að þau væru á leið til Reykjavíkur, eftir áratugabúsetu fyrir austan fjall. Það eru dæturnar og barnabörnin sem toga.

Eftir rúmlega klukkustundar dvöl héldum við áfram för, nú að **Sólheimum** í Grímsnesi, þar sem Margarita Hamatsu tók á móti okkur í Sesseljuhúsi. Hún fór með okkur í stóran fyrirlestrasal, sýndi okkur myndir úr sögu staðarins og sagði jafnframt frá. Þá sýndi hún okkur Íþróttaleikhúsið, fór með okkur á kaffihúsið Grænu könnuna, þar sem við fengum kaffi og hjónabandssælu, síðan í búðina Völu, og að lokum sýndi hún okkur verkstæðin, þar sem unnið er að ýmsum verkefnum, mörgum hverjum fallegum listaverkum. Þarna hittu sumir vini og kunningja sína. Við hin sáum m.a. Reyni Pétur, Eddu Björgvins, Gísla Rúnar Jónsson og Björgvin Franz. Á Sólheimum var logn og ágætis veður. Páskaliljur og fíflar skreyttu kvosina.

Um fimmleytið héldum við áfram til **Skálholts**. Margrét Bóasar bauð okkur inn á heimili sitt, í bústað vígslubiskups, þar sem hún útskýrði ýmislegt úr sögu staðarins fyrir okkur. Þá skrifuðu allir viðstaddir nafn sitt á heillaóskakort, sem Margrét hafi keypt á Sólheimum, og ætlar fyrir okkar hönd að færa Þuríði Kristjánsdóttur sálfræðingi, kennara okkar í gamla daga, en hún varð einmitt níræð þennan dag.

Þá fór Margrét með okkur í **kirkjuna**, þar sem tökulið á vegum „Landans“ varð á vegi okkar. Margrét sagði frá ástandi kirkjuhúss, glugga Gerðar Helgadóttur og altarislistaverks Nínu Tryggvadóttur. Margrét söng fyrir okkur, m.a. tvö erindi úr Lilju Eysteins munks, og fór síðan með okkur á safn í kjallar kirkjunnar, þar sem m.a. má sjá steinkistu Páls biskups, og að lokum út í gegnum göngin, sem lærisveinar notuðu áður til að komast þurrir milli íbúðarskála sinna og kirkjunnar. Í kirkjunni er kertastjaki fyrir gesti, og hópurinn kveikti á tveimur kertum til minningar um Friðrik og Brynhildi.

Þá var haldið í skólabygginguna, þar sem **miðaldakvöldverður** beið okkar. Fyrst var boðið uppá fordrykk í blómaskálanum, en hann var gerður úr krydduðu miðaldarauðvíni með hunangi í. Því fylgdi harðfiskur, söl, brauð og smjör. Þá var sest til borðs. Fyrst var í boði gæsasúpa (sem sopin var úr skálunum) og var afbragðs góð, síðan bleikja, svartfugl, lambaskrof og ýmsar sósur, allar skv. gamalli uppskift. Brauð og smjör fylgdu með, ásamt miði (öli) sem minnir á mjöð þann sem menn drukku á 12. öld. Sá mjöður er þeim ágætu eiginleikum búinn, að bruggun hans tekst ætíð, sé heitið á heilagan Þorlák. Að lokum voru í boði möndluterta, hafrakökur, hunangsgljáðar möndlur, íslenskur ostur beint frá býli, danskur ostur og rúsínur. Kaffi fylgdi, þótt Sölvi matreiðslumaður treysti sér alls ekki til að ábyrgjast að slíkt hefði verið á boðstólnum á miðöldum. Enda, hví að vera að drekka kaffi á meðan nóg er af öli?

Kristján víglsubiskup kom heim úr vísitasíu um þetta leyti. Þá má nefna að „Landagengið“ var viðstatt máltíðina, og hreyfimyndir voru teknar af okkar fríða flokki, við þessar mjög svo sérstæðu aðstæður. Við eigum eftir að sjá hvað út úr því kemur. Þá var drukkin skál fjarverandi E-bekkinga og Margrét söng fyrir okkur, m.a. lög sem Benedikt á Auðnum sendi séra Bjarna Þorsteinssyni á Siglufirði, að hafa með í hinni miklu bók sinni „Íslensk þjóðlög“. Ásmundur Sverrir sagði skemmtisögu.

Eftir klukkustundar spjall í **setustofunni**, kaffibolla, myndatökur, og áætlanir um næstu skref í samkomum E-bekkinga, var haldið heim á leið, eftir vel lukkaðan dag. Ágætu bekkjarfélagar! Þið eruð jafn flottir og þið hafið ætíð verið. Ég þakka fyrir mig! Kær kveðja, Már